Informácia o priebehu a výsledkoch návštevy predsedu vlády Dolného Rakúska Erwina Prlla v Slovenskej republike dňa 22. apríla 2002

	Predseda vlády Dolného Rakúska Erwin Prll uskutočnil dňa 22.apríla 2002 pracovnú návštevu Slovenska. V úvode návštevy spolu s predsedom vlády SR M. Dzurindom a predsedami Bratislavského a Trnavského VÚC Ľ. Romanom a P. Tomečkom navštívili hraničný priechod (HP) Moravský Sv. Ján - Hohenau s existujúcim, súčasným potrebám a podmienkami nevyhovujúcim, pontónovým mostom. Následne navštívili HP Záhorská Ves - Angern s novootvorenou kompou. 
	
	Predsedovia vlád sa zhodli na tom, že budúce obdobie je realizačnou fázou intenzívnych príprav projektov v posledných 2-3 rokoch. Konštatovali mimoriadne vysokú úroveň politických vzťahov medzi krajinami i vysokú intenzitu osobných kontaktov predstaviteľov obidvoch štátov. Tieto skutočnosti sú predpokladom intenzívneho rozvoja stykov na všetkých úrovniach.
	Predstavitelia oboch strán zhodne konštatovali, že vytvorenie lepších infraštruktúrnych podmienok ďalej zlepší podmienky cezhraničnej spolupráce, ktorej kapacity stále nie sú plne využité.

	Počas oficiálnych rokovaní obe strany potvrdili závery marcového zasadnutia spoločnej slovensko-rakúskej komisie pre otázky infraštruktúry, ktorá indikovala časový harmonogram výstavby diaľnice A6 spájajúcej diaľničné systémy oboch krajín a súčasne hlavné mestá Viedeň a Bratislavu. V najbližších mesiacoch predloží rakúska strana spracovaný projekt na záverečné schvaľovacie konanie, ktoré bude v prípade hladkého priebehu ukončené v lete 2003. Následne bude začatá výstavba diaľnice s horizontom jej ukončenia v r. 2005. 
Bolo dohodnuté, že vo februári 2003 začne výstavba pevného mosta medzi Moravským Sv. Jánom a Hohenau. Existujúci pontónový most by sa mal po dokončení pripravovaného pevného mosta presunúť na HP Záhorská Ves - Angern a nahradiť terajšie spojenie kompu.  
	Na HP pre železničnú dopravu Devínska Nová Ves - Marchegg bude v priebehu budúceho roku na existujúcich pilieroch postavený most pre cykloturistov a peších turistov, ktorý bude neskôr upravený na most pre motorové vozidlá do 3,5 t. Rakúska strana tlmočila záujem, aby bol hneď postavený most aj pre motorové vozidlá, hlavne s ohľadom na budovanie priemyselného parku pri obci Marchegg (44 ha), ktorého hlavným zameraním je vytvorenie dodávateľského zázemia pre produkciu automobilky Volkswagen v Bratislave.  
	
Obe strany tlmočili nespokojnosť s pomalým postupom pri príprave spolupráce letísk Bratislava a Viedeň. Do 30.6.2002 by malo dôjsť popri iných letiskách v SR aj k osamostatneniu letiska Bratislava. Následne by malo byť letisko privatizované tak, že štát, mesto i kraj si naďalej zachovajú svoj podiel na jeho majetku. Vedenie letiska Viedeň bude mať takto konkrétneho partnera k rokovaniam pri dohodnutí formy a spôsobu spolupráce. Rakúska strana opakovane zdôraznila, že nemá záujem v prípade nadviazania spolupráce znižovať význam letiska Bratislava a už vôbec nie stavať ho do nejakého nevýhodného postavenia.  
	
Rakúska strana tlmočila pokračujúci záujem dolnorakúskej energetickej spoločnosti EVN 
o privatizáciu ZSE. Vyjadrila určité prekvapenia nad tým, že napriek najvýhodnejšej finančnej ponuke bola v predbežnom odporúčaní uprednostnená iná energetická spoločnosť.
	Potvrdený bol aj obojstranný záujem o prepojenie vysokonapäťových sietí 110 kV medzi Stupavou a Laisse. 
 
	Počas stretnutia s primátorom mesta Bratislavy J. Moravčíkom, predsedom Bratislavského kraja Ľ. Romanom a predsedom Trnavského kraja P. Tomečkom bola medzi Bratislavským a Trnavským krajom na jednej strane a Dolným Rakúskom na druhej strane podpísaná Dohoda 
o pracovnom programe rozvoja cezhraničnej spolupráce na rr. 2002-2003 (druhá tohto druhu).
	Pri tejto príležitosti sa predseda Bratislavského kraja Ľ. Roman a predseda vlády Dolného Rakúska E. Prll dohodli na intenzívnych kontaktoch smerujúcich k efektívnemu a pragmatickému riešeniu otázok spoločného záujmu. 

	Podpredsedníčka vlády SR pre európsku integráciu M. Kadlečíková informovala rakúskych partnerov o pokroku, ktorý SR dosiahla v prístupových rokovaniach s EÚ. E. Prll vysoko vyzdvihol integračné výsledky SR za posledné roky a ubezpečil, že Dolné Rakúsko bude naďalej intenzívne podporovať kroky SR smerujúce k členstvu v EÚ. 

Závery:

1) 	Počas stretnutí obe strany skonštatovali, že vzťahy medzi SR a Rakúskom sú na veľmi dobrej úrovni, čím vytvárajú vhodné predpoklady pre intenzívnu spoluprácu na všetkých úrovniach. Zhodli sa na potrebe urýchlenej realizácie viacerých infraštruktúrnych projektov, ktoré zlepšia celkové podmienky cezhraničnej spolupráce medzi SR a Dolným Rakúskom. V tomto zmysle boli potvrdené termíny súvisiace s výstavbou diaľničného spojenia medzi SR a Rakúskom a pevného mosta v Moravskom sv. Jáne - Hohenau.
	
2) 	Počas rokovaní naznačili regionálni predstavitelia komplikácie spojené so získaním prostriedkov PHARE a spolufinancovaním niektorých infraštruktúrnych projektov (ide najmä 
o prostriedky na výstavbu mosta pre cykloturistov v Devínskej Noven Vsi - Marcheggu). Rakúska strana indikovala pripravenosť prevziať na seba dočasne financovanie slovenského podielu na dopravných investíciách s neskorším splatením tohoto podielu slovenskou stranou.
		
3) 	Do rokovaní o výstavbe mosta medzi Devínskou Novou Vsou a Marcheggom je potrebné plnohodnotne zapájať odborných pracovníkov MDPaT SR tak, aby bola zabezpečená priebežná príprava prepojenia budúceho mosta na štátne cestné komunikácie.